b'\n_START_ARTICLE_\nSarajevo\n_START_SECTION_\nZgodovina\n_START_PARAGRAPH_\nSarajevo so leta 1461 ustanovili Osmani. Z okupacijo Avstro-Ogrske leta 1878 se je mesto evropeiziralo. V tem \xc4\x8dasu se je mestno jedro pomembno razvilo, zgrajene so bile zna\xc4\x8dilne administrativne zgradbe kot mestna hi\xc5\xa1a (Vije\xc4\x87nica, danes Narodna in Univerzitetna Knji\xc5\xbenica) ali pa de\xc5\xbeelni muzej (Zemaljski muzej). Svetovno slavo u\xc5\xbeiva od leta 1914, ko je atentator Gavrilo Princip tu ustrelil prestolonaslednika, nadvojvodo Franca Ferdinanda_NEWLINE_in s tem dal Avstro-Ogrski povod za vojno proti Srbiji, ki je prerasla v prvo svetovno vojno._NEWLINE_Sedemdeset let pozneje je Sarajevo nastopilo v pozitivnej\xc5\xa1i zgodovinski lu\xc4\x8di, ko je leta 1984 gostilo zimske olimpijske igre._NEWLINE_Med letoma 1992 in 1996 je med vojno v Bosni mesto, ki je bilo pod nadzorom sil federacije BIH, prestajalo dolgotrajno obleganje in obstreljevanje vojske Bosanskih Srbov.\n_START_SECTION_\nSedanjost\n_START_PARAGRAPH_\nDanes Sarajevo postaja sodobna evropska prestolnica. Je del kantona Sarajevo, enega od desetih kantonov BiH.  V njem so \xc5\xa1tevilne pomembne stare zgradbe, kot je mo\xc5\xa1eja Gazi Husrev-bega in sarajevska katedrala. Poleti v mestu priredijo vsakoletni Sarajevski filmski festival, \xc4\x8dez leto pa Ba\xc5\xa1\xc4\x8dar\xc5\xa1ijske no\xc4\x8di, Sarajevski zimski festival,_NEWLINE_Sarajevski festival jazza, ter Sarajevski modni teden.'